2018. gada 27. novembrī Noteikumi Nr. 732

Rīgā (prot. Nr. 56 18. §)

**Centrālās statistikas pārvaldes nolikums**

Izdoti saskaņā ar

Valsts pārvaldes iekārtas likuma

16. panta pirmo daļu

1. **Vispārīgie jautājumi**
2. Centrālā statistikas pārvalde (turpmāk – pārvalde) ir ekonomikas ministra pārraudzībā esoša tiešās pārvaldes iestāde.
3. Pārvaldes darbības mērķis ir nodrošināt oficiālo statistiku un koordinēt oficiālās statistikas sistēmu, ievērojot starptautiski atzītus principus, nodrošināt statistiskās informācijas lietotājus ar neatkarīgu augstas kvalitātes oficiālo statistiku, kā arī īstenot funkcionālo pakļautību attiecībā uz citām statistikas iestādēm oficiālās statistikas nodrošināšanas jomā.
4. **Pārvaldes funkcijas, uzdevumi un tiesības**
5. Pārvalde veic Statistikas likumā noteiktās funkcijas.
6. Lai nodrošinātu funkciju izpildi, pārvalde:
	1. normatīvajos aktos noteiktajā kārtībā izstrādā priekšlikumus attīstības plānošanas dokumentiem, normatīvo aktu un informatīvo ziņojumu projektiem oficiālās statistikas nodrošināšanas jomā;
	2. atbilstoši kompetencei un pārvaldes finanšu līdzekļiem īsteno oficiālās statistikas programmu;
	3. nodrošina statistikas plānošanu, izstrādi, datu iegūšanu, apstrādi un analīzi;
	4. izplata iekšzemes un ārvalstu datu lietotājiem saskaņā ar oficiālās statistikas programmu sagatavoto statistiku;
	5. tehniski un organizatoriski uztur oficiālās statistikas portālu;
	6. izveido un uztur veidlapu katalogu un statistisko klasifikāciju sarakstu, kā arī sagatavo un uztur statistisko klasifikāciju katalogu;
	7. normatīvajos aktos noteiktajā kārtībā piedalās valsts iestāžu pārziņā esošo administratīvo datu avotu ierakstu izstrādē, pilnveidošanā un lēmumu pieņemšanā par to izmantošanas pārtraukšanu;
	8. atbilstoši kompetencei pilnveido oficiālās statistikas metodoloģiju un nodrošina tās starptautisku salīdzināmību;
	9. pamatojoties uz vienošanos ar valsts iestādēm, sniedz privātpersonām vai starptautiskajām organizācijām statistikas izstrādes, datu iegūšanas, apstrādes, analīzes un izplatīšanas pakalpojumus, kuri nav iekļauti oficiālās statistikas programmā;
	10. koordinē oficiālās statistikas vispārīgo kvalitātes prasību ieviešanu statistikas iestādēs;
	11. uzlabo un pilnveido statistikas pakalpojumu kvalitāti, konsultē datu sniedzējus un statistikas lietotājus;
	12. normatīvajos aktos noteiktajā kārtībā ierosina un izskata lietas par pārkāpumiem oficiālās statistikas nodrošināšanas un datu izplatīšanas jomā;
	13. sniedz atzinumus par citu iestāžu sagatavotajiem normatīvo aktu un politikas plānošanas dokumentu projektiem;
	14. veic pētījumus statistikas jomā, īstenojot nacionālos un starptautiskos projektus un programmas;
	15. nodrošina Statistikas padomes sekretariāta funkcijas;
	16. veic citas normatīvajos aktos noteiktās funkcijas.
7. Pārvaldei ir šādas tiesības:
	1. atbilstoši kompetencei sadarboties ar valsts iestādēm un privātpersonām, valsts pārvaldes darbību regulējošajos normatīvajos aktos noteiktajā kārtībā pieprasīt un saņemt no valsts iestādēm un privātpersonām pārvaldes uzdevumu veikšanai nepieciešamo informāciju;
	2. atbilstoši kompetencei un pārvaldes finanšu līdzekļiem izstrādāt un lietot jaunus tehnoloģiskos risinājumus statistikas nodrošināšanai;
	3. organizēt un vadīt seminārus un konferences, kā arī piedalīties starptautisko organizāciju rīkotajos pasākumos iestādes kompetencē esošajos jautājumos;
	4. atbilstoši kompetencei apmainīties ar informāciju un pieredzi ar citu valstu iestādēm un starptautiskajām organizācijām;
	5. piedalīties un paust viedokli Latvijas interešu aizstāvībai Eiropas Savienības normatīvo aktu izstrādes un pieņemšanas procesos un piedalīties dažādu statistikas jomas metodoloģijas, standartu un citu dokumentu izstrādē;
	6. atbilstoši kompetencei noslēgt starptautiskās sadarbības līgumus privāttiesību jomā un koordinēt starptautisko sadarbību;
	7. veikt privāttiesiskus darījumus pārvaldes darbības nodrošināšanai, iznomāt un apgrūtināt ar lietu tiesībām Ekonomikas ministrijas valdījumā esošos valsts nekustamos īpašumus, kuri nodoti pārvaldes turējumā, kā arī slēgt citus privāttiesiskus darījumus minēto nekustamo īpašumu apsaimniekošanai vai pārvaldes darbības nodrošināšanai;
	8. normatīvajos aktos noteiktajā kārtībā sniegt maksas pakalpojumus;
	9. izveidot darba grupas pārvaldes kompetencē esošo jautājumu risināšanai un uzaicināt tajās piedalīties valsts iestāžu amatpersonas un privātpersonas, pieaicināt ekspertus un slēgt ar viņiem līgumus, lai veiktu padziļinātu ekspertīzi statistikas nozares jautājumos;
	10. ārējos normatīvajos aktos noteiktajos gadījumos izdot administratīvos aktus vai pārvaldes lēmumus.
8. **Pārvaldes struktūra**
9. Pārvaldi vada pārvaldes priekšnieks. Pārvaldes priekšnieku pēc tā kandidatūras apstiprināšanas Ministru kabinetā ieceļ amatā un atbrīvo no amata ekonomikas ministrs.
10. Pārvaldes priekšnieks veic Valsts pārvaldes iekārtas likumā un citos normatīvajos aktos noteiktās tiešās pārvaldes iestādes vadītāja funkcijas.
11. Pārvaldes priekšnieks veido pārvaldes iekšējo organizatorisko struktūru.
12. **Pārvaldes darbības tiesiskuma nodrošināšana un pārskata sniegšana**
13. Pārvaldes darbības tiesiskumu nodrošina pārvaldes priekšnieks. Pārvaldes priekšnieks ir atbildīgs par iestādes iekšējās kontroles un pārvaldes lēmumu pārbaudes sistēmas izveidošanu un darbību.
14. Pārvaldes priekšnieka izdotos administratīvos aktus un faktisko rīcību var apstrīdēt Ekonomikas ministrijā administratīvo procesu regulējošajos normatīvajos aktos noteiktajā kārtībā. Ekonomikas ministrijas lēmumu var pārsūdzēt tiesā.
15. Pārvaldes izdotu administratīvo aktu oficiālās statistikas nodrošināšanas jomā var apstrīdēt, iesniedzot attiecīgu iesniegumu pārvaldes priekšniekam. Pārvaldes priekšnieka lēmumu var pārsūdzēt tiesā.
16. Pārvalde normatīvajos aktos noteiktajā kārtībā sniedz Ekonomikas ministrijai pārskatus par pārvaldes funkciju izpildi un valsts budžeta līdzekļu izlietojumu.
17. **Noslēguma jautājumi**
18. Atzīt par spēku zaudējušiem Ministru kabineta 2004. gada 30. novembra noteikumus Nr. 994 "Centrālās statistikas pārvaldes nolikums" (Latvijas Vēstnesis, 2004, 192. nr.; 2007, 189. nr.; 2010, 8. nr.).
19. Šo noteikumu 4.5. apakšpunkts stājas spēkā 2020. gada 1. janvārī.

Ministru prezidenta vietā –

finanšu ministre Dana Reizniece-Ozola

Ministru prezidenta biedrs,

ekonomikas ministrs Arvils Ašeradens